کوردستان تایمز
وەزیری ئیتڵاعاتی ئێران ڕایگەیاند، بەتۆمەتی سیخوڕیکردن دەیان کەسیان لە دامودەزگا حکومییەکانی وڵاتەکەی دەستگیر کردووە.
لە چاوپێکەوتنێکدا لەگەل تەلەفزیۆنی فەرمی ئێران، مەحمود عەلەوی ڕایگەیاند، "چەندین جار وتومە ئەگەر کەسانێکی خاوەن دوو ڕەگەزنامە دەناسن بە ئێمە بڵێن، هێزەکانی ئیتڵاعات لە جیبەجێکردنی ئەرکەکانی خۆیان زۆر سەرکەوتوو بوون و دەیان سیخوڕیان لە ناوەندە دەوڵەتییەکان دەستگیر کردووە".
بە بێ ئەوەی ئاماژە بە ناسنامەی دەستگیرکراوان بکات، وەزیری ئیتڵاعاتی ئێران ڕاشیگەیاند، چەندین کەسی دیکەیان خستووتە ژێر چاودێرییەوە کە گومانی ئەوەیان لێدەکرێت سیخوڕی دژ بە ئێران بکەن.
مەحمود عەلەوەی ڕوونکردنەوەی زیاتری نەدا سەبارەت بەو کەسانەی کە دەستگیر کراون و دیاریش نییە ئەو کەسانە بەتۆمەتی سیخوڕیکردن بۆ کام وڵات دەستگیر کراون.
لە چەند ساڵی ڕابردوودا کەسانی خاوەن دوو ڕەگەزنامە لە ئێران بەشێوەیەکی بەرچاو زیادیانکردووە و ساڵی ڕابردووش ئاژانسی هەواڵی ڕۆیتەرز لە ڕاپۆرتێکدا بڵاویکردەوە، لە نێوان ساڵەکانی ٢٠١٥ بۆ ٢٠١٧ لانیکەم ٣٠ هاوڵاتی خاوەن دوو ڕەگەزنامە لەلایەن ئیتڵاعاتی سوپای پاسدارانی ئێرانەوە بەتۆمەتی سیخوڕیکردن دەستگیر کراون.